ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0100/99

υποβολή: Nikitas Kaklamanis (UPE) προς την Επιτροπή

(20 Ιανουαρίου 1999)

Θέμα: Πρόσληψη υπαλλήλων στο Ευρωπαïκό Ίδρυμα Επαγγελματικής Εκπαίδευσης στο Τορίνο

Η Επίτροπος κ. CRESSON μου απέστειλε στις 5.1.1999 απάντηση στην ερώτησή μου Ε-3361/98(1). Στην ερώτηση αυτή της έθετα το θέμα της προκλητικά μονομερούς στελέχωσης του Ευρωπαϊκού Ιδρύματος Επαγγελματικής Εκπαίδευσης (ETF) στο Τορίνο, και της αγνόησης υποψηφίων που προέρχονται από την Ελλάδα, την Πορτογαλία και την Ισπανία. Η κ. CRESSON προσπαθεί να δικαιολογήσει την όλη κατάσταση επικαλούμενη την "ανεξαρτησία" του ETF, τονίζει ότι "ο Δ/ντής είναι αρμόδιος για όλα τα θέματα που αφορούν το προσωπικό", ενώ προσθέτει και την ατυχή φράση ότι "η επιλογή γίνεται βάσει των απαιτουμένων προσόντων και ικανοτήτων", υπονοώντας προφανώς ότι οι Έλληνες, οι Πορτογάλοι και οι Ισπανοί υποψήφιοι για θέσεις απασχόλησης στο ETF είναι μειωμένων προσόντων και ικανοτήτων εν σχέσει με υποψηφίους από άλλες χώρες οι οποίοι κατά δεκάδες απασχολούνται στο ETF. Η κ. Επίτροπος υποστηρίζει ότι το ETF είναι "ανεξάρτητη" οντότητα, όπως η Επιτροπή είναι εκείνη που συνεχώς και με επιμονή προωθεί προς το Κοινοβούλιο τα αιτήματα για τη χρηματοδότηση του ETF, και επιχειρηματολογεί υπέρ της οικονομικής ενίσχυσής του. Γνωρίζει καλά, εξάλλου, η κ. Επίτροπος το πόσο τεκμηριωμένες και σοβαρές είναι οι καταγγελίες που ακούγονται μέσα και έξω από τα Κοινοτικά Όργανα για ανωμαλίες στην πρόσληψη υπαλλήλων και για την αδιαφάνεια που επικρατεί, η οποία έχει βυθίσει την Επιτροπή στην αναξιοπιστία, κάτι που όλοι αντελήφθησαν κατά την πρόσφατη Πρόταση Μομφής εναντίον της Ευρωπαϊκής Επιτροπής στο Ευρωπαϊκό Κοινοβούλιο, στις 11-15 Ιανουαρίου 1999.

Πώς θα εξασφαλίσει η Επιτροπή την άρση της προκλητικής μονομέρειας στη στελέχωση του ETF, και τί μέτρα θα πάρει άμεσα (αφού τα χρονικά περιθώρια και η ανοχή των υπολοίπων Κοινοτικών Οργάνων φαίνεται ότι εξαντλούνται) ώστε να εξασφαλισθεί η άμεμπτη λειτουργία των υπηρεσιών της και των αποκεντρωμένων Οργανισμών που εποπτεύει;

Απάντηση της κας Cresson εξ ονόματος της Επιτροπής

(09 Απριλίου 1999)

Η Ευρωπαϊκή Επιτροπή εφιστά την προσοχή του κ. βουλευτή στο γεγονός ότι, στην απάντηση που έδωσε στη γραπτή ερώτηση E-3361/98, προσδιόρισε το νομικό και το κανονιστικό πλαίσιο που εφαρμόζεται στη διαχείριση του προσωπικού του Ευρωπαϊκού Ιδρύματος για την Επαγγελματική Κατάρτιση στο Τορίνο, καθώς και τα κριτήρια που πρέπει να υπερισχύουν στις διαδικασίες επιλογής του εν λόγω προσωπικού.

Διαπιστώνοντας ότι η τελευταία γραπτή ερώτηση δεν περιέχει καινούργια στοιχεία σε σχέση με την προηγούμενη γραπτή ερώτηση που υπέβαλε ο αξιότιμος βουλευτής, η Ευρωπαϊκή Επιτροπή μπορεί μόνον να επιβεβαιώσει το περιεχόμενο της απάντησή της στην εν λόγω ερώτηση.

Εάν ο αξιότιμος βουλευτής γνωρίζει άλλα σαφή στοιχεία, τα οποία μπορούν να αποσαφηνίσουν τις επικριτικές του παρατηρήσεις σχετικά με την ουσία των διαδικασιών επιλογής του προσωπικού του Ιδρύματος, η Ευρωπαϊκή Επιτροπή θα τις εξετάσει ασφαλώς με όλη τη δέουσα προσοχή.

(1) ΕΕ C 182 της 28.6.1999, σελ. 70.
ΓΡΑΠΤΗ ΕΡΩΤΗΣΗ E-0303/99

υποβολή: Carlos Robles Piquer (PPE) προς την Επιτροπή

(17 Φεβρουαρίου 1999)

Θέμα: Αναγνώριση του τίτλου του επίτιμου ευρωπαίου πολίτη

Η πρόσφατη χορήγηση του τίτλου του επίτιμου ευρωπαίου πολίτητη θέτει το πρόβλημα της εκπόνησης ανάλογου Κανονισμού. Μ' αυτό τον τρόπο θα ρυθμισθούν, μεταξύ άλλων, τα προνόμια και οι ασυλίες τις οποίες μπορούν να απολαύουν οι προσωπικότητες στις οποίες χορηγείται ο τίτλος αυτός όπως και όσοι έχουν προσφέρει ειδικές υπηρεσίες στην υπόθεση της Ευρωπαϊκής Ένωσης.

Είναι απαραίτητο να υπάρξουν οι προϋποθέσεις για να αναγνωρίζονται από τη σημερινή και τις επόμενες γενεές οι προσωπικότητες που ξεχώρισαν σ' αυτό το ιστορικό έργο και που αξίζει να λάβουν κάτι περισσότερο από ένα ψυχρό χαιρετισμό.

Προτίθεται η Επιτροπή να αναλάβει πρωτοβουλία για να προωθήσει τον εν λόγω Κανονισμό;

Απάντηση του κ. Santer εξ ονόματος της Επιτροπής

(23 Μαρτίου 1999)

Η Επιτροπή θεωρεί ότι η φύση του τίτλου "επίτιμος πολίτης της Ευρώπης" δεν απαιτεί ειδική ρύθμιση. Επομένως, δεν προτίθεται να υποβάλει σχετική πρόταση.
ΓΡΑΠΤΗ ΕΡΩΤΗΣΗ E-0062/99

υποβολή: Pedro Marset Campos (GUE/NGL) προς την Επιτροπή

(27 Ιανουαρίου 1999)

Θέμα: Χορήγηση ευρωπαïκών ενισχύσεων για την αναζωογόνηση του όρμου του Πορτμάν (Μούρθια-Ισπανία)

Η Αυτόνομη Κοινότητα της Μούρθια ανεκοίνωσε ότι η Γενική Διεύθυνση XVI της Ευρωπαϊκής Επιτροπής είχε προβλέψει να προβεί σε επι τόπου αξιολόγηση του περιφερειακού σχεδίου για την αναζωογόνηση του όρμου του Πορτμάν με σκοπό να εκτιμηθεί το ύψος των κοινοτικών κονδυλίων που χορηγήθηκαν για το εν λόγω σχέδιο.

1. Μπορεί η Επιτροπή να μας ενημερώσει σχετικά με το εν λόγω σχέδιο αναζωογόνησης;

2. Μπορεί η Επιτροπή να μας ενημερώσει εάν η αντιπροσωπία τεχνικών της Ευρωπαϊκής Τράπεζας Επενδύσεων έχει ήδη πραγματοποιήσει σχετική επιθεώρηση και, εάν όχι, πότε προβλέπει να την πραγματοποιήσει;

3. Γνωρίζει η Επιτροπή το ποσόν που διέθεσε το ισπανικό κράτος για το σχέδιο αυτό;

4. Έχει λάβει υπόψη η Επιτροπή ότι τα ευρωπαϊκά κονδύλια που προορίζονται για την αναζωογόνηση του όρμου του Πορτμάν είναι αυτά που έχουν εγγραφεί στον Προϋπολογισμό του 1999;

5. Τί προθεσμίες έχουν προβλεφθεί για τη χορήγηση των ενισχύσεων;

Απάντηση της κ. Wulf-Mathies εξ ονόματος της Επιτροπής

(23 Φεβρουαρίου 1999)

Η Επιτροπή επιβεβαιώνει ότι το 1998 παρέλαβε αίτηση των ισπανικών αρχών σχετικά με παροχή συνδρομής από το Ταμείο Συνοχής για τη συγχρηματοδότηση έργων αναζωογόνησης του κόλπου Portmαn στη Μουρκία.

Στις 14 και 15 Ιανουαρίου 1999, πραγματοποιήθηκε επιτόπια επίσκεψη, μαζί με τους υπεύθυνους του έργου, στην οποία συμμετείχε επίσης ένας μηχανικός από την Ευρωπαϊκή Τράπεζα Επενδύσεων (ΕΤΕπ) στο πλαίσιο της τεχνικής αρωγής που παρέχεται από το Ταμείο Συνοχής.

Η Επιτροπή διερευνά τώρα τα στοιχεία του έργου και δεν είναι σε θέση να δώσει περισσότερες διευκρινίσεις στο παρόν στάδιο της διαδικασίας.
ΓΡΑΠΤΗ ΕΡΩΤΗΣΗ E-0305/99

υποβολή: David Bowe (PSE) προς την Επιτροπή

(17 Φεβρουαρίου 1999)

Θέμα: Κανονισμός για το οικολογικό σήμα

Μπορεί η Επιτροπή να δώσει μια εξήγηση σχετικά με το γιατί τα κριτήρια για λευκές χρωστικές ουσίες που παράγονται χρησιμοποιώντας τη διαδικασία θειικού άλατος από την βιομηχανία διοξειδίου του τιτανίου έχουν αλλάξει από την κανονιστική επιτροπή που είναι υπεύθυνη για την εφαρμογή του Κανονισμού για βαφές και βερνίκια;

Απάντηση της κας Bjerregaard εξ ονόματος της Επιτροπής

(26 Μαρτίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-1202/98 της κας Hardstaff κατά την ώρα των ερωτήσεων της συνόδου της 1999(1) του Κοινοβουλίου.

(1) Συζητήσεις του Κοινοβουλίου (Ιανουάριος 1999).
ΓΡΑΠΤΗ ΕΡΩΤΗΣΗ P-0076/99

υποβολή: Yvonne Sandberg-Fries (PSE) προς την Επιτροπή

(20 Ιανουαρίου 1999)

Θέμα: Η σχέση της Επιτροπής με το γραφείο πληροφοριών της Επιτροπής στη Σουηδία

Εδώ και πάνω από ένα χρόνο, ο διευθυντής του γραφείου πληροφοριών της Ευρωπαϊκής Επιτροπής στη Σουηδία έστειλε επιστολή στον πρόεδρο του Σουηδικού Κοινοβουλίου, με την οποία αμφισβητούσε δηλώσεις βουλευτών στα σουηδικά μέσα ενημέρωσης όσον αφορά τη φορολογία της ΕΕ. Η ενέργεια του γραφείου πληροφοριών της Επιτροπής έλαβε τότε ευρεία δημοσιότητα στα σουηδικά μέσα ενημέρωσης. Σε επιστολή προς τον Πρωθυπουργό της Σουηδίας, ο Πρόεδρος της Ευρωπαϊκής Επιτροπής του ασκεί κριτική σχετικά με υποτιθέμενη δήλωσή του κατά τη διάρκεια συνέντευξης σε σουηδικό ειδησεογραφικό πρόγραμμα. Τούτο, μετά τις αποκαλύψεις του Ευρωπαϊκού Κοινοβουλίου σχετικά με ατασθαλίες και απάτη στους κόλπους της Επιτροπής. Η επιστολή αναφέρεται σε θέση την οποία ο σουηδός Πρωθυπουργός ουδέποτε εξέφρασε. Ως άμεση συνέπεια αυτού του λάθους διερμηνείας ή μετάφρασης που έγινε στο γραφείο πληροφοριών της Επιτροπής στη Σουηδία, η επιστολή του Προέδρου της Επιτροπής έλαβε μεγάλη δημοσιότητα στα σουηδικά μέσα ενημέρωσης.

Θεωρεί η Επιτροπή, μετά τα προαναφερθέντα, ότι το γραφείο πληροφοριών της στη Σουηδία λειτουργεί ικανοποιητικά;

Κοινή απάντηση

του κ. Santer εξ ονόματος της Επιτροπής

στις γραπτές ερωτήσεις E-0075/99 και P-0076/99

(25 Φεβρουαρίου 1999)

Όπως αναφέρει το αξιότιμο μέλος του Κοινοβουλίου, ο πρόεδρος της Επιτροπής έστειλε προσωπική επιστολή στον Σουηδό πρωθυπουργό, κ. Gφran Persson. Ο πρόεδρος της Επιτροπής δεν είχε καμία πρόθεση να αμφισβητήσει το δικαίωμα των αρχηγών κρατών ή κυβερνήσεων να σχολιάζουν πληροφορίες που μεταδόθηκαν από τον τύπο και είναι σχετικές με τη λειτουργία της Επιτροπής. Ήθελε απλά να εκφέρει στον συνάδελφό του την γνώμη του σχετικά με δηλώσεις που του είχαν διαβιβαστεί. Φρόντισε να αναφέρει ότι τα σχόλιά του έγιναν υπό την αίρεση ότι η δήλωση που καταλογίστηκε στον πρωθυπουργό του είχε ορθά μεταφερθεί. Ο Σουηδός πρωθυπουργός απάντησε εν συνεχεία στην επιστολή του προέδρου και διαλεύκανε το θέμα.
ΓΡΑΠΤΗ ΕΡΩΤΗΣΗ E-0819/99

υποβολή: Antoni Gutiérrez Díaz (GUE/NGL) προς την Επιτροπή

(6 Απριλίου 1999)

Θέμα: Παράνομος χαρακτήρας μιας παρέμβασης με πόρους των Διαρθρωτικών Ταμείων στο Llançà (Girona - Ισπανία)

Στις 28 Ιανουαρίου 1998 υπέβαλα γραπτή ερώτηση (Ρ-0194/98)(1), θέλοντας να θέσω υπόψη της Επιτροπής τον παράνομο χαρακτήρα των παρεμβάσεων που πραγματοποιήθηκαν, με κοινοτική χρηματοδότηση, στην παραλιακή ζώνη περιπάτου του Grifeu, το οποίο βρίσκεται εντός των ορίων του Δήμου του Llançà. Στην απάντηση που έλαβα στις 26 Φεβρουαρίου 1998 η Επιτροπή δεσμευόταν να απευθυνθεί στις ισπανικές αρχές για να ενημερωθεί σχετικά με τις παρεμβάσεις αυτές και πρότεινε συγκεκριμένα μέτρα τα οποία θα έπρεπε να ληφθούν όταν γινόταν οριστική η δικαστική απόφαση (αριθ. 247/97, της 12ης Δεκεμβρίου 1997) η οποία τις χαρακτήριζε παράνομες.

Θα μπορούσε η Επιτροπή να με ενημερώσει σχετικά με τα αποτελέσματα των ενεργειών της ενώπιον των ισπανικών αρχών;

Απάντηση της κας Wulf-Mathies εξ ονόματος της Επιτροπής

(7 Μαΐου 1999)

Η Επιτροπή έλαβε γνώση μιας αποφάσεως του δικαστηρίου που εκήρυσσε παράνομες, εκ των πραγμάτων, τις εργασίες που αναλήφθηκαν στο έδαφος του δήμου Llança (Καταλωνία) από τη Γενική Διεύθυνση Λιμένων και Ακτών της υπηρεσίας χωροταξίας και δημόσιων έργων της επαρχίας της Καταλωνίας, οι οποίες συγχρηματοδοτούνται από την Κοινότητα στο πλαίσιο του προγράμματος Interreg II A Ισπανία - Γαλλία. Η Επιτροπή έλαβε υπό σημείωση ότι ο δικαστής διέταξε την κατεδάφιση της κατασκευής, την καταβολή αποζημιώσεων για τις απαλλοτριώσεις, καθώς και την επιστροφή των οικοπέδων στους αρχικούς ιδιοκτήτες.

Στο μέτρο που η ανωτέρω δικαστική απόφαση αποκτήσει οριστικό χαρακτήρα, η Επιτροπή πρότεινε στις ισπανικές αρχές να ακυρωθεί η ανωτέρω συγχρηματοδότηση και να διατεθεί σε άλλο έργο, ήδη από την προσεχή επιτροπή παρακολούθησης. Αναμένει επομένως νέες προτάσεις εκ μέρους των ισπανικών αρχών.

(1) ΕΕ C 304 της 2.10.1998, σελ. 49.
ΓΡΑΠΤΗ ΕΡΩΤΗΣΗ E-0321/99

υποβολή: John McCartin (PPE) προς την Επιτροπή

(19 Φεβρουαρίου 1999)

Θέμα: Εξαγωγές βοείου και μοσχείου κρέατος από την ΕΕ

Θα μπορούσε η Επιτροπή να αναφέρει την ποσότητα του μοσχείου και του βοείου κρέατος που μπορεί να εξαχθεί από την Ευρωπαϊκή Ένωση στο πλαίσιο των ισχυόντων κανονισμών του ΠΟΕ, τι ποσοστό απ' αυτήν την ποσότητα έχει εξαχθεί έως σήμερα για το τρέχον έτος και τι ποσόν έχει πληρωθεί σε επιστροφές εξαγωγές γι' αυτό;

Απάντηση του κ. Fischler εξ ονόματος της Επιτροπής

(9 Μαρτίου 1999)

Για το τρέχον έτος (1998-1999) της Γενικής Συμφωνίας Δασμών και Εμπορίου (GATT), η ποσότητα βοείου κρέατος (εκφραζόμενη σε βάρος σφαγίων) που επιτρέπεται να εξάγεται από την Κοινότητα εισπράττοντας εξαγωγική ενίσχυση ανέρχεται σε 1 025 852,6 τόνους (συμπεριλαμβανομένης ποσότητας 78 052,6 τόνων εκ μεταφοράς από το προηγούμενο έτος).

Με βάση τις αιτήσεις για εξαγωγικές άδειες που υποβλήθηκαν έως τα τέλη Ιανουαρίου 1999, δηλώθηκαν προς εξαγωγή 388 157 τόνοι (ισοδύναμων σφαγίων) βοείου κρέατος. Το συνολικό αντίστοιχο ποσό επιστροφών προς καταβολή ανέρχεται σε 338 430 589,6 ευρώ.
ΓΡΑΠΤΗ ΕΡΩΤΗΣΗ E-0744/99

υποβολή: Anita Pollack (PSE) προς την Επιτροπή

(29 Μαρτίου 1999)

Θέμα: Θαλάσσιοι πόροι

Στα πλαίσια των κανονισμών Agenda 2000, μήπως η Επιτροπή στοχεύει να απομακρύνει τους πόρους από τις επενδύσεις στον τομέα της αυξημένες αλιευτικής ικανότητας και να τους κατευθύνει προς τη διαχείριση των θαλάσσιων πόρων με βάση τις τοπικές ανάγκες;

Απάντηση της κας Bonino εξ ονόματος της Επιτροπής

(5 Μαΐου 1999)

Η Επιτροπή επιθυμεί να υπογραμμίσει ότι η ενίσχυση της Κοινότητας δεν μπορεί να χορηγηθεί για επενδύσεις που έχουν ως σκοπό την ανανέωση του αλιευτικού στόλου μόνο εφ'όσον πληρωθούν ορισμένοι όροι, οι οποίοι έχουν ως σκοπό να αποφύγουν την αύξηση της ικανότητας αλίευσης. Τα κράτη μέλη πρέπει κυρίως να συμβιβασθούν με τους στόχους των πολυετών επιχειρησιακών προγραμμάτων, που καθορίσθηκαν για τον αλιευτικό τους στόλο.

Κατά τη διάρκεια της παρούσας περιόδου προγραμματισμού, 1994-1999, το συνολικό μέγεθος του αλιευτικού στόλου της Κοινότητας μειώθηκε περίπου κατά 13 % σε χωρητικότητα και κατά 11 % σε ισχύ, όπως το αποδεικνύουν οι ετήσιες εκθέσεις της Επιτροπής στο Κοινοβούλιο και στο Συμβούλιο, σχετικά με τα πολυετή επιχειρησιακά προγράμματα.

Στην πρότασή της σχετικά με τις διαρθρωτικές ενέργειες στον αλιευτικό τομέα(1), που συζητείται επί του παρόντος στο Συμβούλιο και στο Κοινοβούλιο, η Επιτροπή προτείνει να παραταθεί η ισχύς του καθεστώτος της μόνιμης παύσης της αλιευτικής δραστηριότητας καθώς και τον καθορισμό συμπληρωματικών όρων για την χορήγηση της ενίσχυσης, για την ανανέωση του στόλου. Εξάλλου, η Επιτροπή προτείνει όπως τα κράτη μέλη υποχρεούνται να αποδείξουν ότι μια δημόσια ενίσχυση επιβάλλεται όσον αφορά τους καθορισμένους στόχους, και ειδικότερα ότι χωρίς δημόσια ενίσχυση ο σχετικός αλιευτικός στόλος δεν θα μπορούσε να ανανεωθεί ή να εκσυγχρονισθεί και ότι τα προβλεπόμενα μέτρα δεν μπορούν να μη θέσουν σε κίνδυνο μακροπρόθεσμα την ισορροπία των αλιευτικών πόρων. Εξάλλου, πρέπει να εφαρμοσθεί ένα μόνιμο καθεστώς ελέγχου ανανέωσης του στόλου, σε όλα τα κράτη μέλη.

Η κοινοτική ενίσχυση χορηγείται στο πλαίσιο των εθνικών διαρθρωτικών προγραμμάτων που υποβάλλονται από τα κράτη μέλη και εγκρίνονται από την Επιτροπή. Εξάλλου, σύμφωνα με την αρχή της επικουρικότητας, τα εν λόγω προγράμματα μπορούν να περιλαμβάνουν συμπληρωματικές διατάξεις υπέρ ενός επιτοπίου κατάλληλου συστήματος διαχείρισης των θαλασσίων πόρων.

(1) ΕΕ C 16 της 21.1.1999.
ΓΡΑΠΤΗ ΕΡΩΤΗΣΗ E-0230/99

υποβολή: Doeke Eisma (ELDR) προς την Επιτροπή

(12 Φεβρουαρίου 1999)

Θέμα: Χρηματοδότηση του Δικτύου Αστικών Φόρουμ για τη Βιώσιμη Ανάπτυξη

Το Δίκτυο Αστικών Φόρουμ για τη Βιώσιμη Ανάπτυξη δημιουργήθηκε ως συνέπεια του Πράσινου Βιβλίου της Επιτροπής σχετικά με το Αστικό Περιβάλλον (COM(90)0218) και του 5ου Προγράμματος Δράσης σχετικά με το Περιβάλλον και τη Βιώσιμη Ανάπτυξη (COM(92)0023). Κανονικά, η λειτουργία γραμματείας θα έπρεπε να είχε τεθεί σε εφαρμογή στη βάση ενός συμβολαίου τεχνικής υποστήριξης με τη ΓΔ Χ. Εντούτοις, τέτοιο συμβόλαιο δεν συνήφθη ποτέ. Ελλείψει γραμματείας, τις υπηρεσίες αυτές ανέλαβε το Διεθνές Ινστιτούτο για το Αστικό Περιβάλλον.

1. Υποστηρίζει η ΓΔ Χ το έργο του Δικτύου Αστικών Φόρουμ για τη Βιώσιμη Ανάπτυξη;

2. Πώς είναι δυνατόν το αναγκαίο έργο του συντονισμού των δραστηριοτήτων του Δικτύου να φέρεται σε πέρας, από το 1995, σε άμισθη βάση;

3. Πώς είναι δυνατόν το όργανο που φέρει σε πέρας τις δραστηριότητες συντονισμού να μην έχει λάβει καμία απάντηση στο αίτημα πληρωμής των υπηρεσιών του;

4. Γιατί δεν συνήφθη συμβόλαιο με το συντονιστικό όργανο για το έργο του, παρά την προφορική δέσμευση της ΓΔ Χ;

Απάντηση του κ. Oreja εξ ονόματος της Επιτροπής

(30 Μαρτίου 1999)

1. Η Επιτροπή κρίνει θετικές τις εργασίες του δικτύου αστικών φόρουμ για την αειφόρο ανάπτυξη. Πρόκειται για ένα πειραματικό δίκτυο που αποτελείται από 19 μέλη. Κατά το 1999, η Επιτροπή θα προβεί σε αξιολόγηση αυτού του δικτύου με σκοπό να λάβει αποφάσεις όσον αφορά το μέλλον του.

2. Οι εργασίες συντονισμού του δικτύου αστικών φόρουμ εξασφαλίζονται από την Επιτροπή και ειδικότερα από την Γενική Διεύθυνση X, διοικητική μονάδα "κέντρο πληροφοριών", όπως επίσης το δίκτυο των κέντρων αγροτικής πληροφόρησης (110 μέλη) και αυτό των ευρωπαϊκών κέντρων πληροφόρησης (85 μέλη).

3. Το "Διεθνές Ινστιτούτο αστικής ανάπτυξης" του Delft, κατέθεσε πρόταση χρηματοδότησης για την διαχείριση του δικτύου στην μονάδα κέντρων διαμεταβίβασης πληροφοριών, της Γενικής Διεύθυνσης X. Η ΓΔΧ δεν έλαβε υπ' όψη της αυτήν την πρόταση διότι επρόκειτο για δραστηριότητες που τις διαχειρίζεται απευθείας η Επιτροπή. Το Ινστιτούτο ενημερώθηκε προφορικά γι' αυτήν την απόφαση. Γραπτή απάντηση δεν δόθηκε διότι τότε ήταν πολύ συχνή η προφορική επικοινωνία με το Ινστιτούτο όπως και με όλα τα κέντρα διαμεταβίβασης πληροφοριών.

4. Η ΓΔΧ, σε καμία περίπτωση δεν δεσμεύτηκε προφορικά με το Ινστιτούτο όσον αφορά τη διαχείριση του δικτύου για τον λόγο που αναφέρεται στο σημείο 3.
ΓΡΑΠΤΗ ΕΡΩΤΗΣΗ E-0419/99

υποβολή: Markus Ferber (PPE) προς την Επιτροπή

(1 Μαρτίου 1999)

Θέμα: Ατμοσφαιρική ρύπανση μέσα στο χώρο των κτηρίων του Ευρωπαïκού Γραφείου Διπλωμάτων Ευρεσιτεχνίας

Εδώ και πολλά χρόνια οι υπάλληλοι του Ευρωπαϊκού Γραφείου Διπλωμάτων Ευρεσιτεχνίας παραπονούνται ότι εκτίθενται σε κινδύνους για την υγεία τους λόγω των εγκαταστάσεων κλιματισμού και των εκπομπών δηλητηριωδών ρύπων στα γραφεία τους. Μετά την υποβολή σχετικών παραπόνων από πολλούς υπαλλήλους, το Ευρωπαϊκό Γραφείο Διπλωμάτων Ευρεσιτεχνίας ζήτησε διάφορες γνωματεύσεις από εμπειρογνώμονες, των οποίων όμως τα πορίσματα δεν γνωστοποιήθηκαν κατά το μεγαλύτερο μέρος τους.

1. Σε ποιες ενέργειες πρόκειται να προβεί η Ευρωπαϊκή Επιτροπή προκειμένου να υποχρεωθεί το Ευρωπαϊκό Γραφείο Διπλωμάτων Ευρεσιτεχνίας να γνωστοποιήσει στις εμπλεκόμενες υπηρεσίες και τα ενδιαφερόμενα άτομα τα ερευνητικά αποτελέσματα σχετικά με τις επιβαρύνσεις από μικρόβια;

2. Μπορεί η Ευρωπαϊκή Επιτροπή να ζητήσει από το Ευρωπαϊκό Γραφείο Διπλωμάτων Ευρεσιτεχνίας να της παράσχει πληροφορίες, εάν στο παρελθόν έχει πραγματοποιηθεί στα κτήρια καθαρισμός των εγκαταστάσεων κλιματισμού με χημικές ουσίες (και στην περίπτωση αυτή, με ποιες);

3. Σε ποιες ενέργειες πρόκειται να προβεί η Επιτροπή, προκειμένου να προχωρήσει το Ευρωπαϊκό Γραφείο Διπλωμάτων Ευρεσιτεχνίας σε τυποποιημένη δημοσκόπηση όλων των χρηστών των κτηρίων, ώστε να διαλευκανθεί το λεγόμενο sick-building;

4. Πρόκειται να λάβει η Επιτροπή τα αναγκαία μέτρα προκειμένου να θεσπισθεί νομοθετική ρύθμιση για τις διαδικασίες ενώπιον των επιτροπών αναπηρίας;

Απάντηση του κ. Liikanen εξ ονόματος της Επιτροπής

(12 Απριλίου 1999)

Οι διεθνείς νομοθετικοί κανόνες υγιεινής και ασφαλείας εφαρμόζονται στις υπηρεσίες όπως και σε όλα τα άλλα κοινοτικά όργανα.

Ωστόσο, η Επιτροπή δεν έχει αρμοδιότητες στον τομέα αυτό σε σχέση με τις υπηρεσίες, αφού πρόκειται για ανεξάρτητους οργανισμούς. Συνεπώς, η Επιτροπή δεν είναι σε θέση να απαντήσει στην ερώτηση του αξιότιμου μέλους.
ΓΡΑΠΤΗ ΕΡΩΤΗΣΗ E-0154/99

υποβολή: Anita Pollack (PSE) προς την Επιτροπή

(11 Φεβρουαρίου 1999)

Θέμα: Lindane

Συνεχίζοντας επί του θέματος των ερωτήσεών μου E-2417/98(1) και E-2860/97(2), έχει λάβει πλέον η Επιτροπή την έκθεση από την Αυστρία σχετικά με το lindane;

Εάν ναι, πότε κατά πάσαν πιθανότητα θα μπορέσει να γνωστοποιήσει τα αποτελέσματα στα οποία καταλήγει; Εάν όχι, πότε αναμένει ότι θα λάβει αυτήν την έκθεση;

Απάντηση του κ. Fischler εξ ονόματος της Επιτροπής

(29 Μαρτίου 1999)

Η πρώτη μονογραφή για το Lindane, που εκπονήθηκε στο πλαίσιο του προγράμματος πρώτης επανεξέτασης που ανελήφθη με βάση τον κανονισμό (ΕΟΚ) 3600/92 της Επιτροπής της 11ης Δεκεμβρίου 1992 περί θεσπίσεως λεπτομερών κανόνων για την εφαρμογή του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά(3), υποβλήθηκε στην Επιτροπή και στα κράτη μέλη από το εισηγητικό κράτος μέλος, δηλαδή την Αυστρία, στις 17 Δεκεμβρίου 1998.

Σύμφωνα με τις συνήθεις διαδικασίες που προβλέπονται στον κανονισμό (ΕΟΚ) 3600/92, το σχέδιο έκθεσης διαβιβάστηκε αμέσως για διαβούλευση εμπειρογνωμόνων (επανεξέταση από ομότιμους), με ειδήμονες από πέντε κράτη μέλη, για να εξεταστεί λεπτομερώς η μονογραφία σε όλους τους τομείς της υγείας του ανθρώπου και της περιβαλλοντικής ασφάλειας (φυσικο-χημικές ιδιότητες, τοξικολογία, κατάλοιπα, οικοτοξικολογία, κατάληξη και συμπεριφορά στο περιβάλλον).

Μέχρι το Σεπτέμβριο 1999 θα έχουν γίνει γνωστά τα τελικά αποτελέσματα από την ως άνω ανασκόπηση. Στη συνέχεια, τα αποτελέσματα της εν λόγω ανασκόπησης θα συζητηθούν στο πλαίσιο της επιστημονικής επιτροπής φυτών, καθώς και με όλα τα κράτη μέλη, στους κόλπους της Μόνιμης Φυτοϋγειονομικής Επιτροπής.

Εντούτοις, η Επιτροπή έχει επίσης ενημερώσει τα κράτη μέλη, στο πλαίσιο της Μόνιμης Φυτοϋγειονομικής Επιτροπής, σχετικά με το περιεχόμενο της αυστριακής τεκμηρίωσης.

(1) ΕΕ C 118 της 29.4.1999, σελ. 73.

(2) ΕΕ C 117 της 16.4.1998, σελ. 84.

(3) ΕΕ L 366 της 15.12.1992.
ΓΡΑΠΤΗ ΕΡΩΤΗΣΗ E-0176/99

υποβολή: José Torres Couto (PSE) προς την Επιτροπή

(11 Φεβρουαρίου 1999)

Θέμα: Προσβολή της ελευθερίας του Τύπου με θύματα πορτογάλους δημοσιογράφους στην Αγκόλα

Η κυβέρνηση της Αγκόλας έδωσε μόλις πρόσφατα την εντολή να απελαθεί μια πορτογαλίδα δημοσιογράφος και να απαγορευθεί η είσοδος στη χώρα σε μια άλλη. Οι αρχές της Αγκόλας υιοθέτησαν αυτή τη στάση για το λόγο ότι οι συγκεκριμένες δημοσιογράφοι, που εργάζονται στην εφημερίδα Diário de Notícias, συνέταξαν είδηση που δημοσιεύθηκε στην εφημερίδα αυτή και η οποία προκάλεσε τη δυσαρέσκεια των αρχών της Λουάντα.

Ερωτώ την Επιτροπή ποια μέτρα προτίθεται να λάβει στο πλαίσιο των συμφωνιών που έχει συνάψει με την Αγκόλα, προκειμένου να αποτρέψει τις επιθέσεις αυτές κατά της ελευθερίας πληροφόρησης;

Απάντηση του κ. Pinheiro εξ ονόματος της Επιτροπής

(23 Μαρτίου 1999)

Η Επιτροπή εκφράζει σοβαρές ανησυχίες για την επιδείνωση της κατάστασης στην Αγκόλα, όπου παρά τα διεθνή διαβήματα που έφθασαν μέχρι το Συμβούλιο Ασφαλείας των Ηνωμένων Εθνών, ο πόλεμος ξέσπασε εκ νέου με τρομακτικές επιπτώσεις τόσο στον ανθρωπιστικό τομέα, όσο και ασφαλώς σε εκείνον του σεβασμού των δικαιωμάτων του ανθρώπου.

Η ανησυχία αυτή εκφράστηκε ιδίως στη δήλωση της προεδρίας εξ ονόματος της Ένωσης που διατυπώθηκε στις 28 Δεκεμβρίου 1998, και με την οποία "καλείται επιτακτικά η κυβέρνηση της Αγκόλας, και με ιδιαίτερη επιμονή, η UNITA να σεβαστούν τα δικαιώματα του ανθρώπου...".

Όσον αφορά πιο συγκεκριμένα το πρόβλημα της ελευθερίας του τύπου, η Επιτροπή εφιστά την προσοχή του Αξιότιμου Μέλους στο γεγονός ότι χρηματοδοτεί ένα πρόγραμμα υπέρ των δημοσιογράφων χωρίς σύνορα (RSF), το οποίο έχει ως στόχο τον έλεγχο των παραβιάσεων που διαπράττονται στον εν λόγω τομέα. Στο πλαίσιο αυτό, η Επιτροπή πληροφορεί το Αξιότιμο Μέλος ότι οι RSF αντέδρασαν αμέσως και απέστειλαν στις αρχές της Αγκόλας επιστολή διαμαρτυρίας σχετικά με το υπό εξέταση θέμα.